बच्चों के जूते-मोजे, बेल्ट उतरवा दिए
माध्यमिक शिक्षा मंडल द्वारा आयोजित हायर सेकंडरी की परीक्षा बुधवार से शुरू हुई। शहर में कन्या हायर सेकंडरी स्कूल में बनाए गए परीक्षा केंद्र पर आए परीक्षार्थियों की फजीहत हुई। चैकिंग के नाम पर परीक्षार्थियों के जूते-मोजे, चप्पल, स्वेटर और बेल्ट तक उतरवा लिए। इससे परीक्षा कक्ष में नंगे पैर बैठकर विद्यार्थियों को परीक्षा देना पड़ी।
पहला परचा होने से विद्यार्थी रोमांचित थे। तय समय से आधे घंटे पहले ही परीक्षा केंद्रों के बाहर उनकी भीड़ लग गई। इसके बाद सभी ने अपना कक्ष क्रमांक तलाशा। पर्यवेक्षकों को निर्देश थे कि वे ठीक से शिष्टता के साथ विद्यार्थियों की चैकिंग की जाए। लेकिन कन्या हायर सेकंडरी स्कूल पर बनाए गए केंद्र पर पर्यवेक्षकों ने चैकिंग के लिए जूते-मोजे, चप्पल और स्वेटर भी उतरवाकर कक्ष के बाहर रखवा लिए। जबकि शहर के अन्य केंद्रों पर जूते-चप्पल पहनकर ही विद्यार्थियों ने परीक्षा दी।
परीक्षा केंद्र के बाहर उतरवा लिए थे जूते-चप्पल। फोटो: पंकज मालवीय
नए पर्यवेक्षकों की सख्ती से ऐसे लगे जूते-चप्पल के ढेर
परीक्षा देकर बाहर निकली परिधि चौधरी ने बताया उन्हें इस तरह के किसी नियम के बारे में नहीं बताया था। जब हमने जूते पहनने चाहे तो वह भी नहीं पहनने दिए। ढोलिया मेड़ा ने कहा मुझे चप्पल व बेल्ट भी अंदर नहीं ले जाने दिया। जिले में कक्षा 12वीं में दर्ज 5 हजार 765 में से कुल 4 हजार 419 विद्यार्थियों ने हिंदी का पेपर हल किया। 351 परीक्षार्थी अनुपस्थित रहे। पहले दिन नकल प्रकरण नहीं बना। सुबह साढ़े 8 से साढ़े 11 बजे पेपर खत्म होने के बाद जैसे ही बाहर निकले तो अपने साथियों से यही सवाल किया कि तुम्हारा पेपर कैसा रहा, नकल रोकने के लिए उड़नदस्ते घूमते रहे। केंद्रों के बाहर पुलिस जवान भी तैनात थे। परीक्षा देकर बाहर निकले विद्यार्थियों ने बताया पेपर सरल था। कक्ष में जाने से पहले काफी डर लगा था कि पेपर कैसा आएगा। लेकिन जैसे ही पेपर सामने आया देखकर सुकुन मिला।
कक्ष से बाहर निकले ज्यादातर विद्यार्थी प्रसन्न नजर आए।
अगले पेपर में नहीं होगा
पर्यवेक्षकों को ठीक से चैकिंग के निर्देश थे, जूते-मोजे कक्ष के बाहर निकलवाने के निर्देश नहीं थे। कुछ नए पर्यवेक्षक थे इसलिए उन्होंने जूते-चप्पल व अन्य सामान बाहर रखवा लिया होगा। अगले पेपर में ऐसा नहीं होगा। एमएस चौहान, केंद्राध्यक्ष, शासकीय कन्या हायर सेकंडरी स्कूल, झाबुआ
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva